— Што вы, для мяне гэта быў надзвычай карысны досвед! Тыя ж шанхайскія музыканты былі ўжо каралямі сваёй справы. У дадатак, мне пашчасціла супрацоўнічаць з самымі вядомымі клоўнамі — Нікуліным, Карандашом, Паповым… Ды і само дырыжыраванне патрабавала шмат якіх навыкаў, амаль забытых цяпер. Прыкладам, артыстка ідзе па дроце — і трэба дакладна ўхапіць той момант, калі яна робіць той ці іншы трук. Альбо калі мядзведзі выконваюць танец маленькіх лебядзей… З людзьмі паразумецца яшчэ можна, а вось мядзведзі… Раней я страшна перажываў перад кожным прадстаўленем, але потым набраўся такой упэўненасці, што мог нават з заплюшчанымі вачыма працаваць.